Diari Oficial de la Generalitat Valenciana


Sumari del DOGV 6702, del 30-01-2012 (2012/712)

RESOLUCIÓ de 24 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni entre l'Agència de Tecnologia i Certificació Electrònica i el Col∙legi Oficial d'Agents de la Propietat Immobiliària de València per a la prestació de servicis de certificació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6702

Data del DOGV
:   30-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/712


Data del document
:   24-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 24 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni entre l'Agència de Tecnologia i Certificació Electrònica i el Col∙legi Oficial d'Agents de la Propietat Immobiliària de València per a la prestació de servicis de certificació. [2012/712]  
L'Agència de Tecnologia i Certificació Electrònica i el Col·legi Oficial d'Agents de la Propietat Immobiliària de València han subscrit, després de la tramitació prèvia reglamentària, l'1 de setembre de 2011, el conveni per a la prestació de servicis de certificació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0041/2012, i que figura com a annex d'esta resolució.  
  
València, 24 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni entre l'Agència de Tecnologia i Certificació Electrònica i el Col·legi Oficial d'Agents de la Propietat Immobiliària de València per a la prestació de servicis de certificació  
  
València, 1 de setembre de 2011  
  
Reunits  
D'una part, José Manuel Vela Bargues, conseller d'Hisenda i Administració Pública de la Generalitat, d'acord amb el Decret 11/2011, de 28 de juliol, del president de la Generalitat, publicat en el Diari Oficial de la Comunitat Valenciana número 6576, de 29 de juliol de 2011, que es troba autoritzat per a la firma d'este conveni per l'Acord adoptat el 20 de maig de 2011 pel Consell de la Generalitat, de conformitat amb l'article 17, apartat f, de la Llei 5/1983, de 30 de desembre, del Consell.  
  
D'una altra part, Juan José Piquer Mestre, president del Col·legi Oficial d'Agents de la Propietat Immobiliària de València, facultat per a la firma del present conveni pel Col·legi Oficial d'Agents de la Propietat Immobiliària de València en Junta de Govern de 4 de març de 2011.  
  
Ambdós intervinents afirmen i reconeixen recíprocament la seua suficiència i vigència de les seues respectives facultats per a celebrar este conveni i a l'efecte   
  
Exposen   
La Llei 59/2003, de 19 de desembre, de Firma Electrònica, regula l'ús de la firma electrònica, el reconeixement de la seua eficàcia jurídica i la prestació al públic de servicis de certificació, i estén l'àmbit subjectiu a tots els prestadors de servicis establits a Espanya. L'Agència de Tecnologia i Certificació Electrònica (ACCV) va ser constituïda en virtut de la Llei 14/2005, de 23 de desembre, de la Generalitat, com a prestador de servicis de certificació electrònica de la Comunitat Valenciana, per tal de proporcionar als ciutadans, a les empreses i a les administracions públiques els mecanismes d'identificació telemàtica segura en els tràmits administratius a través d'Internet, per la qual cosa l'ACCV gaudix d'un ampli reconeixement en totes les administracions públiques.  
Amb l'entrada en vigor de la Llei 11/2007, d'Accés Electrònic dels Ciutadans als Servicis Públics, es reconeix el dret dels ciutadans a relacionar-se amb les administracions públiques per mitjans electrònics i es regulen els aspectes bàsics de la utilització de les tecnologies de la informació en l'activitat administrativa, en les relacions entre les administracions públiques, així com en les relacions dels ciutadans amb estes amb la finalitat de garantir els seus drets, un tractament comú davant d'estes i la validesa i eficàcia de l'activitat administrativa en condicions de seguretat jurídica.  
  
En el seu desplegament autonòmic en el marc de les seues competències les Corts han aprovat la Llei 3/2010, de 5 de maig, de la Generalitat, d'Administració Electrònica de la Comunitat Valenciana, que té per objecte el desenrotllament del dret dels ciutadans i ciutadanes a relacionar-se electrònicament amb les administracions públiques de la Comunitat Valenciana, per a accedir als servicis públics i en la tramitació dels procediments administratius, així com la regulació del règim jurídic de l'administració electrònica i dels procediments administratius electrònics. És esta una revolució en la relació del ciutadà amb l'administració que li permet relacionar-se amb l'administració sense cues ni barreres, les 24 hores del dia, els set dies de la setmana, els 365 dies de l'any.  
Esta llei suposa un impuls per a la plena incorporació de les tecnologies de la informació i la comunicació a l'activitat administrativa amb la finalitat d'afavorir una major transparència en l'activitat administrativa i l'obertura de noves vies a la participació ciutadana i de la societat civil. Partint d'esta, la Generalitat promou un model tecnològic de la Comunitat Valenciana sustentat sobre el concepte de tecnologia social que, en matèria d'administració electrònica, és imprescindible la firma electrònica per garantir unes comunicacions segures entre les parts implicades.  
La Llei d'Administració Electrònica Valenciana dedica el capítol II del títol II a l'acreditació electrònica, això és, la identificació i autenticació a través de sistemes de firma electrònica. L'Agència de Tecnologia i Certificació Electrònica adquirix un important paper en l'àmbit de l'administració de la Comunitat Valenciana. Sobre l'Agència recauen les competències o funcions de l'Autoritat de Certificació de la Comunitat Valenciana (ACCV), creada pel Decret 87/2002, de 30 de maig, del Consell, pel qual es regula la utilització de la firma electrònica avançada en la Generalitat.  
Així mateix, es fomenta la col·laboració i cooperació amb les diferents administracions per a assegurar la compatibilitat dels sistemes en benefici dels usuaris.  
Les parts estan interessades en la firma d'este conveni per a garantir l'autenticitat, integritat i conservació dels documents, a través de la firma electrònica, la qual proporciona l'adequada seguretat jurídica, alhora que facilita als ciutadans les relacions amb l'administració a través de tècniques i mitjans electrònics, informàtics i telemàtics, i és per això que es formalitza el present conveni de col·laboració d'acord amb les següents  
  
  
Clàusules  
  
Primera. Objecte  
Este conveni té com a objecte la prestació de servicis de certificació de firma electrònica avançada per part de l'Agència de Tecnologia i Certificació Electrònica, per mitjà d'un equipament i aplicacions informàtiques necessaris per a l'emissió i gestió de claus i certificats reconeguts. L'equipament esmentat inclou els mecanismes i sistemes de suport per a la salvaguarda de dades i la protecció de tots els sistemes que el componen.  
  
Segona. Àmbit d'aplicació  
L'Agència de Tecnologia i Certificació Electrònica podrà prestar els servicis de certificació de firma electrònica a totes aquelles persones que tinguen la condició d'usuari d'acord amb la normativa vigent i amb el present conveni, quan estos usuaris es relacionen amb el Col·legi Oficial d'Agents de la Propietat Immobiliària de València, en el marc de les seues competències respectives.  
Els certificats digitals d'identitat, denominats certificats usuari, conferixen a cada firma el seu caràcter únic, i seran universals, per la qual cosa serviran per a qualsevol relació jurídica que a este efecte mantinguen els ciutadans usuaris en les seues relacions amb el col·legi que firma el present conveni, i a més podran ser utilitzats per a qualsevol relació jurídica que mantinguen els ciutadans usuaris amb la Generalitat, les administracions públiques i empreses les aplicacions de què siguen capaces de reconéixer la validesa d'estes certificacions i d'acord amb les garanties i requisits establits per a cada procediment administratiu.  
  
  
  
Tercera. Obligacions de l'Agència  
L'Agència de Tecnologia i Certificació Electrònica, en el marc del present conveni, s'obliga a:  
1. Facilitar el suport tècnic possible per a la utilització dels dispositius de creació i verificació de firma electrònica pels quals opte el Col·legi Oficial d'Agents de la Propietat Immobiliària de València, sempre que complisquen un mínim de garanties de seguretat.  
2. Facilitar al Col·legi Oficial d'Agents de la Propietat Immobiliària de València les aplicacions informàtiques necessàries per a la gestió dels certificats sol·licitats pels usuaris dels servicis i aplicacions del col·legi, és a dir, per a la constitució d'una autoritat de registre en l'esmentat col·legi.  
3. Fer constar en cada certificat la identificació de l'Agència de Tecnologia i Certificació Electrònica com a prestadora de servicis de certificació.   
4. Realitzar el tractament de les dades personals per a l'exercici de l'activitat de certificació, amb subjecció a la Llei Orgànica 15/1999, de 13 de desembre, de Protecció de Dades de Caràcter Personal, i aportació dels drets de propietat industrial i intel·lectual, garantint la titularitat d'estos.  
5. Mantindre un registre de certificats, en el qual quedarà constància dels emesos i figuraran les circumstàncies que afecten la suspensió o pèrdua de vigència dels seus efectes.  
6. Prestació de l'assistència tècnica necessària amb l'objecte de facilitar al Col·legi Oficial d'Agents de la Propietat Immobiliària de València tota la informació que necessiten per al bon funcionament dels sistemes informàtics.  
7. Prestació de l'assistència tècnica necessària per a l'actualització dels sistemes informàtics i per a la incorporació de la firma electrònica en noves aplicacions i servicis.  
8. A més, com la l'Agència de Tecnologia i Certificació Electrònica es compromet a expedir certificats reconeguts, hauran de complir les obligacions establides en l'article 20 de la Llei 59/2003, de 19 de desembre, de Firma Electrònica, que són:  
- Garantir que puga determinar-se amb precisió la data i hora en què es va expedir un certificat o es va extingir o va suspendre la seua vigència.  
- Demostrar la fiabilitat necessària per a prestar servicis de certificació.  
- Garantir la rapidesa i seguretat en la prestació del servici.  
- Emprar personal amb la qualificació, coneixements i experiència necessaris per a la prestació dels servicis de certificació oferits i els procediments de seguretat i de gestió adequats en l'àmbit de la firma electrònica.  
- Utilitzar sistemes i productes fiables que estiguen protegits contra tota alteració i que garantisquen la seguretat tècnica i, si és el cas, criptogràfica dels processos de certificació a què servix de suport.  
- Prendre mesures contra la falsificació de certificats, i garantir la confidencialitat de les dades de creació de firma durant el procés de generació i la seua entrega per un procediment segur al firmant.  
- Conservar registrada tota la informació i documentació relativa a un certificat reconegut, i les declaracions de pràctiques de certificació vigents en cada moment, durant almenys 15 anys, de manera que puguen verificar-se les firmes efectuades amb este.  
- Utilitzar sistemes fiables per a emmagatzemar els certificats que permeten comprovar-ne l'autenticitat i impedir que persones no autoritzades alteren les dades, restringisquen l'accessibilitat d'estes en els supòsits o a les persones que el firmant haja indicat i permeten detectar qualsevol canvi que afecte estes condicions de seguretat.   
  
Quarta. Obligacions del col·legi  
Per la seua banda, el Col·legi Oficial d'Agents de la Propietat Immobiliària de València es compromet a:  
1. Comprovar la identitat i qualssevol circumstàncies personals dels sol·licitants de certificats rellevants per a la finalitat pròpia d'estes, acceptar el suport en format USB que facilite l'usuari i adoptar les mesures de seguretat pertinents a fi d'evitar incidències.  
2. Emissió de justificant de recepció firmat electrònicament, on conste expressament la data i hora de recepció de les comunicacions rebudes.  
3. Guardar les notificacions, comunicacions i documentació emesa i rebuda en les transaccions.  
4. Xifrar les comunicacions emeses i rebudes.  
5. Informar la persona que sol·licite el certificat de les condicions necessàries per a la utilització del certificat i de les seues limitacions d'ús.  
6. Acudir a les accions formatives organitzades per l'Agència de Tecnologia i Certificació Electrònica, a fi d'adquirir la formació i coneixements necessaris per a la prestació dels servicis de certificació que s'oferixen als ciutadans.  
7. Seguir les directrius en matèria de seguretat de la informació marcades per l'Agència de Tecnologia i Certificació Electrònica en els equips destinats a l'emissió i gestió de certificats digitals.  
  
Cinquena. Efectivitat i duració del present conveni  
El present conveni serà efectiu des de la data de la firma, i estendrà la seua vigència per un termini de sis anys. Este termini podrà ser prorrogat per períodes de sis anys per acord exprés de totes les parts per mitjà de les oportunes addendes de pròrroga, que hauran de formalitzar-se amb una antelació mínima d'un mes abans de la finalització del termini de vigència.  
  
Sisena. Revisió del conveni  
Tant l'Agència de Tecnologia i Certificació Electrònica com el Col·legi Oficial d'Agents de la Propietat Immobiliària de València podran proposar la revisió d'este conveni en qualsevol moment per a introduir les modificacions que estimen pertinents.  
  
Setena. Resolució del conveni  
L'Agència de Tecnologia i Certificació Electrònica podrà resoldre el present conveni quan el Col·legi Oficial d'Agents de la Propietat Immobiliària de València incomplira greument o de forma reiterada les seues obligacions recollides en la clàusula quarta d'este conveni.  
  
Per la seua banda, el Col·legi Oficial d'Agents de la Propietat Immobiliària de València podrà resoldre el present conveni quan hi haguera incompliment de les obligacions de l'Agència de Tecnologia i Certificació Electrònica establides en la clàusula tercera o existira falta de claredat en el servici prestat.   
La denúncia del conveni podrà ser presentada indistintament per qualsevol de les parts firmants.  
  
Huitena. Protecció de dades personals  
En compliment del que establix la normativa vigent en el nostre ordenament sobre protecció de dades de caràcter personal, i tenint en compte que per al compliment, per part del Col·legi Oficial d'Agents de la Propietat Immobiliària de València, dels servicis regulats en este serà necessari accedir a les dades de caràcter personal dels fitxers titularitat de l'Agència de Tecnologia i Certificació Electrònica. Des d'este mateix instant el Col·legi Oficial d'Agents de la Propietat Immobiliària de València tindrà la consideració d'encarregat de tractament, i a estos efectes, i en virtut del que preveu l'article 12 de la Llei Orgànica 15/1999, de 13 de desembre, es compromet a:  
  
1. Tractar les dades que li siguen comunicades per raó d'este conveni limitant-se a les actuacions necessàries per a desenvolupar correctament els servicis a favor de l'Agència de Tecnologia i Certificació Electrònica.  
2. No comunicar les dades a tercers, fins i tot per a la seua conservació.  
3. No realitzar cap altre tractament diferent del sol·licitat per l'Agència de Tecnologia i Certificació Electrònica de les dades a què es tinga accés, ni aplicar o utilitzar les dades amb fins diferents de l'objecte del tractament.   
4. Adoptar les mesures de seguretat necessàries per a mantindre la confidencialitat de les dades mentre estes estiguen emmagatzemades en, o siguen transmeses a través dels sistemes, equips i dispositius de l'encarregat de tractament, i expressament pel que fa a la implantació de les mesures de seguretat de nivell baix previstes en el reial decret pel qual s'aprova el reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal.  
  
5. Observar la més estricta confidencialitat respecte dels codis, les identificacions d'usuari i/o les claus d'accés dels sistemes que si és el cas li siguen proporcionats per l'Agència de Tecnologia i Certificació Electrònica i les altres mesures de seguretat que si és el cas s'apliquen en relació amb l'objecte d'este acord.  
6. Destruir o tornar tota la informació a l'Agència de Tecnologia i Certificació Electrònica, una vegada extingida esta relació contractual pel motiu que fóra, així com qualsevol suport o document en què conste alguna dada de caràcter personal objecte de tractament.  
  
7. L'encarregat de tractament serà l'únic responsable de qualsevol revelació no autoritzada de les dades de caràcter personal a terceres parts, així com de qualsevol altre incompliment de les estipulacions recollides en este conveni, i està obligat, si és el cas, a rescabalar dels danys i perjuís ocasionats a l'Agència de Tecnologia i Certificació Electrònica, directament o indirectament.  
  
Novena. Dret aplicable i resolució de conflictes  
La prestació dels servicis de certificació que es recullen en este conveni es realitzarà d'acord amb el que disposa el Decret del Govern Valencià 87/2002, de 30 de maig, sobre firma electrònica, i la Llei 59/2003, de 19 de desembre, de Firma Electrònica.  
La formalització d'este conveni complix els requisits legals establits en el Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriga la Generalitat Valenciana, així com la circular de 16 de juny de 1993, per al desplegament de l'esmentat Decret 20/1993, de 8 de febrer, del Govern Valencià, i igualment les previsions que, sobre els convenis, establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en les disposicions dictades per a desplegar-la, o aquelles que s'hi apliquen.  
  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el compliment d'este.  
Les qüestions litigioses que sorgisquen entre les parts durant el desplegament i execució d'este conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
  
I en prova de conformitat per tot el que antecedix, firmen els compareixents el present conveni al lloc i en la data indicats.  
  
El president de l'Agència de Tecnologia i Certificació Electrònica: José Manuel Vela Bargues.  
El president del Col·legi Oficial d'Agents de la Propietat Immobiliària de València: Juan José Piquer Mestre.  
El secretari del col·legi: Vicente Díez Crespo.